CELEX: 32020R2211
Language: lt
Date: 2020-12-22 00:00:00
Title: Komisijos įgyvendinimo reglamentas (ES) 2020/2211 2020 m. gruodžio 22 d. kuriuo dėl Jungtinės Karalystės iš dalies keičiamas Įgyvendinimo reglamento (ES) 2019/2072 VI priedas

2020 12 28   
               
               
                  LT
               
               
                  Europos Sąjungos oficialusis leidinys
               
               
                  L 438/41
               
            
         KOMISIJOS ĮGYVENDINIMO REGLAMENTAS (ES) 2020/2211
         2020 m. gruodžio 22 d.
         kuriuo dėl Jungtinės Karalystės iš dalies keičiamas Įgyvendinimo reglamento (ES) 2019/2072 VI priedas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (1), ypač į jo 40 straipsnio 3 dalį,
         kadangi:
         
                     (1)
                  
                  
                     Komisijos įgyvendinimo reglamentu (ES) 2019/2072 (2) nustatomos apsaugos nuo augalų kenkėjų priemonės, taikomos Sąjungos teritorijoje;
                  
               
                     (2)
                  
                  
                     pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo), visų pirma jo 126 straipsnį ir 127 straipsnio 1 dalį, pereinamuoju laikotarpiu, kuris baigiasi 2020 m. gruodžio 31 d., Jungtinei Karalystei ir jos teritorijoje taikoma Sąjungos teisė, įskaitant Įgyvendinimo reglamentą (ES) 2019/2072;
                  
               
                     (3)
                  
                  
                     pagal Įgyvendinimo reglamentą (ES) 2019/2072 Solanum L. rūšies stiebagumbius ir jų hibridus, išskyrus išvardytus to reglamento VI priedo 15 ir 16 įrašuose (toliau – nurodytieji augalai), galima įvežti į Sąjungą iš trečiųjų valstybių, išvardytų to priedo 17 įrašo ketvirtoje skiltyje;
                  
               
                     (4)
                  
                  
                     atsižvelgdama į Susitarime dėl išstojimo numatytą pereinamojo laikotarpio pabaigą, Jungtinė Karalystė pateikė Komisijai prašymą nuo 2021 m. sausio 1 d. pripažinti, kad ji nėra užkrėsta nurodytuoju kenkėju;
                  
               
                     (5)
                  
                  
                     Tarybos direktyvoje 93/85/EEB (3) nustatytos priemonės, kurių reikia imtis valstybėse narėse, be kita ko, kovojant su kenkėju Clavibacter sepedonicus (Spieckermann & Kottho) Nouioui et al., kuris yra viena iš bulvių žiedinio puvinio ligos priežasčių;
                  
               
                     (6)
                  
                  
                     pagal Direktyvos 93/85/EEB 2 straipsnį Jungtinė Karalystė atliko metinius tyrimus, kurių rezultatai rodo, kad per pastaruosius trejus metus jos teritorija nebuvo užkrėsta nurodytuoju kenkėju. Apie šių tyrimų rezultatus 2020 m. pranešta Komisijai ir kitoms valstybėms narėms;
                  
               
                     (7)
                  
                  
                     be to, vežant nurodytuosius augalus Jungtinės Karalystės teritorijoje arba iš šios šalies į Sąjungą, nebuvo užregistruota jokių nurodytojo kenkėjo aptikimo atvejų;
                  
               
                     (8)
                  
                  
                     Jungtinė Karalystė pranešė Komisijai, kad atitinkami jos teisės aktai, kuriais Direktyva 93/85/EEB perkelta į nacionalinę teisę, nesikeis ir bus toliau taikomi nuo 2021 m. sausio 1 d.;
                  
               
                     (9)
                  
                  
                     todėl Jungtinė Karalystė turėtų būti įtraukta į Įgyvendinimo reglamento (ES) 2019/2072 VI priedo 17 įrašo ketvirtą skiltį, nekeičiant Sąjungos teisės taikymo Jungtinei Karalystei priklausančiai Šiaurės Airijai ir jos teritorijoje pagal Susitarimo dėl išstojimo protokolo dėl Airijos ir Šiaurės Airijos 5 straipsnio 4 dalį kartu su to protokolo 2 priedu;
                  
               
                     (10)
                  
                  
                     siekiant užtikrinti, kad Jungtinė Karalystė liktų neužkrėsta nurodytuoju kenkėju, ji turėtų iki kiekvienų metų vasario 28 d. Komisijai pateikti tyrimų rezultatus, patvirtinančius, kad praėjusiais metais Clavibacter sepedonicus (Spieckermann & Kottho) Nouioui et al. jos teritorijoje nebuvo;
                  
               
                     (11)
                  
                  
                     todėl Įgyvendinimo reglamentas (ES) 2019/2072 turėtų būti atitinkamai iš dalies pakeistas;
                  
               
                     (12)
                  
                  
                     Susitarime dėl išstojimo numatytas pereinamasis laikotarpis baigiasi 2020 m. gruodžio 31 d., todėl šis reglamentas turėtų būti taikomas nuo 2021 m. sausio 1 d.;
                  
               
                     (13)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2019/2072 VI priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 22 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 317, 2016 11 23, p. 4.
         
            (2)  2019 m. lapkričio 28 d. Komisijos įgyvendinimo reglamentas (ES) 2019/2072, kuriuo nustatomos vienodos Europos Parlamento ir Tarybos reglamento (ES) 2016/2031 dėl apsaugos priemonių nuo augalų kenkėjų įgyvendinimo sąlygos, panaikinamas Komisijos reglamentas (EB) Nr. 690/2008 ir iš dalies keičiamas Komisijos įgyvendinimo reglamentas (ES) 2018/2019 (OL L 319, 2019 12 10, p. 1).
         
            (3)  1993 m. spalio 4 d. Tarybos direktyva 93/85/EEB dėl bulvių žiedinio puvinio kontrolės (OL L 259, 1993 10 18, p. 1).
      
      
         
            PRIEDAS
            Įgyvendinimo reglamento (ES) 2019/2072 VI priedo 17 įrašo ketvirtos skilties tekstas pakeičiamas taip:
            „Trečiosios valstybės, išskyrus:
            
                        (a)
                     
                     
                        Alžyrą, Egiptą, Izraelį, Libiją, Maroką, Siriją, Šveicariją, Tunisą ir Turkiją,
                        arba
                     
                  
                        (b)
                     
                     
                        tas, kurios atitinka šias sąlygas:
                        
                                    i)
                                 
                                 
                                    tai yra viena iš šių valstybių ar teritorijų:
                                    Albanija, Andora, Armėnija, Azerbaidžanas, Baltarusija, Bosnija ir Hercegovina, Kanarų salos, Farerų salos, Gruzija, Islandija, Lichtenšteinas, Moldova, Monakas, Juodkalnija, Šiaurės Makedonija, Norvegija, Rusija (tik šios teritorijos: Centrinė federalinė apygarda (Tsentralny federalny okrug), Šiaurės vakarų federalinė apygarda (Severo-Zapadny federalny okrug), Pietų federalinė apygarda (Yuzhny federalny okrug), Šiaurės Kaukazo federalinė apygarda (Severo-Kavkazsky federalny okrug) ir Pavolgio federalinė apygarda (Privolzhsky federalny okrug)), San Marinas, Serbija ir Ukraina,
                                 
                              
                                    ii)
                                 
                                 
                                    jos atitinka vieną iš šių sąlygų:
                                    
                                                —
                                             
                                             
                                                jos pagal Reglamento (ES) 2016/2031 107 straipsnyje nustatytą tvarką pripažintos neužkrėstomis Clavibacter sepedonicus (Spieckermann & Kottho) Nouioui et al., arba
                                             
                                          
                                                —
                                             
                                             
                                                jų teisės aktai Reglamento (ES) 2016/2031 107 straipsnyje nustatyta tvarka pripažinti lygiaverčiais Sąjungos taisyklėms dėl apsaugos nuo Clavibacter sepedonicus (Spieckermann & Kottho) Nouioui et al.,
                                             
                                          
                              arba
                     
                  
                        (c)
                     
                     
                        Jungtinė Karalystė (*1), jei įvykdoma ši sąlyga: iki kiekvienų metų vasario 28 d. Jungtinė Karalystė Komisijai pateikia tyrimų rezultatus, patvirtinančius, kad praėjusiais metais Clavibacter sepedonicus (Spieckermann & Kottho) Nouioui et al. jos teritorijoje aptikta nebuvo.
                     
                  
               (*1)  Pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos, visų pirma pagal Protokolo dėl Airijos ir Šiaurės Airijos 5 straipsnio 4 dalį kartu su to protokolo 2 priedu, šiame priede nuorodos į Jungtinę Karalystę neapima Šiaurės Airijos.““